Samuli Saarni

Samuli Saarni (s. 30. kesäkuuta 1973, Turku) on suomalainen lääkäri ja terveydenhuollon johtaja. 

Saarni on tullut tunnetuksi lääketieteen etiikan asiantuntijana ja terveyspoliittisena vaikuttajana. Hän on toiminut mm. Suomen Lääkäriliiton puheenjohtajana, OP Ryhmän terveys- ja hyvinvointiliiketoiminnan johtajana sekä Varsinais-Suomen sairaanhoitopiirin johtajaylilääkärinä.

Koulutus ja työura 

Koulutukseltaan Saarni on lääketieteen tohtori ja filosofian tohtori, valtiotieteiden maisteri, terveydenhuollon ja psykiatrian erikoislääkäri, psykoterapeutti ja eMBA. Hän on Helsingin yliopiston sosiaalipsykiatrian dosentti ja Turun yliopiston terveydenhuollon etiikan dosentti.

Opiskeluajoistaan alkaen Saarni on toiminut eri lääkärijärjestöissä, mm. Suomen Medisiinariliiton puheenjohtajana, Nuorten Lääkärien Yhdistyksen varapuheenjohtajana, Duodecim Seuran valtuuskunnassa sekä viimeksi Suomen Lääkäriliiton puheenjohtajana. Hän on myös Jalmari ja Rauha Ahokkaan Säätiön hallituksen puheenjohtaja.  

Saarni on toiminut tutkijana Kansanterveyslaitoksella (Terveyden ja hyvinvoinnin laitos). Hän on väitellyt lääketieteestä Helsingin yliopistossa vuonna 2008 ja etiikasta Turun yliopistossa vuonna 2010.  Hän on suorittanut terveydenhuollon erikoislääkärin tutkinnon.

Saarni erikoistui psykiatriaan ja toimi erilaisissa esimiestehtävissä HUS Psykiatriassa vuosina 2008–2013. Varsinais-Suomen sairaanhoitopiirin johtajaylilääkärinä Saarni toimi vuosina 2013–2017. Hänen aikanaan sairaanhoitopiiri organisoitiin uudelleen ns. yksi sairaala -mallin mukaiseksi.  

Palattuaan Helsinkiin Saarni toimi OP-ryhmän terveys- ja hyvinvointiliiketoiminnan johtajana sekä Pohjola Terveys Oy:n toimitusjohtajana vuosina 2017–2018. Tuona aikana Pohjola Terveys avasi uudet sairaalat Ouluun, Kuopioon ja Turkuun sekä laajensi vahvasti lääkäriasema- ja työterveysliiketoimintaansa. OP muutti strategiaansa uuden pääjohtajan Timo Ritakallion myötä vuonna 2018, luopui terveyspalveluiden laajentamisesta lääkäriasemaketjuksi ja myi työterveyshuollon palvelut Mehiläiselle.  

Saarni on toiminut esimiestyönohjaajana ja terveydenhuollon konsulttina vuodesta 2018 lähtien.

Tutkimustyö sekä eettinen ja terveyspoliittinen vaikuttaminen 
Saarni on tutkinut erityisesti terveydenhuollon vaikuttavuuden mittaamista laatupainotteisilla elinvuosilla sekä sitä, miten vaikuttavuus ja eettiset arvokysymykset voidaan yhdistää terveydenhuollon päätöksenteossa. Google Scholarin mukaan Saarnilla on 146 julkaisua ja h-indeksi = 41. 

Saarni on päätoimittanut Lääkärin etiikka -kirjan 6. ja 7. painokset sekä toiminut Lääkäriliiton eettisen neuvottelukunnan puheenjohtajana ja lääkärien eettisen foorumin asiamiehenä. Saarni on kirjoittanut ja luennoinut laajasti terveydenhuollon etiikkaan, vaikuttavuuteen ja terveyspolitiikkaan liittyvistä aiheista. 
Lääkäriliiton puheenjohtajana vuonna 2019 Saarni korosti mm. lääkärien vastuuta terveydenhuollon kestävästä kehityksestä, ajoi hoitotakuun laajentamista perusterveydenhuoltoon ja kannatti terapiatakuun säätämistä. Saarni on toiminut terveydenhuollon palveluvalikoimaneuvoston jäsenenä ja esittänyt vuosia Suomeen sellaista priorisointilainsäädäntöä, joka mahdollistaisi avoimet ja perustellut priorisointipäätökset.

Yksityiselämä 
Saarni on naimisissa, ja hänellä on kolme lasta. Hän on väitellyt Helsingin yliopistossa samana päivänä kuin puolisonsa.

Lähteet 

Suomalaiset lääkärit
Vuonna 1973 syntyneet
Elävät henkilöt